作者:葛長庚
標題:賀新郎
內容:且盡杯中酒。問平生、湖海心期，更如君否。渭樹江雲多少恨，離合古今非偶。更風雨、十常八九。長鋏歌彈明月墮，對蕭蕭、客鬢閒攜手。還怕折，渡頭柳。小樓夜久微涼透。倚危闌、一池倒影，半空星斗。此會明年知何處，蘋未秋風未久。漫輸與、鷺朋鷗友。已辦扁舟松江去，與鱸魚、蓴菜論交舊。因念此，重回首。